DECRETO 136/2004, do 17 de xuño, polo que se acorda a cesión en propiedade, a título gratuíto, do predio 1.478, da zona de concentración parcelaria de Lousame (Lousame).
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 06/07/2004

O artigo 31.3º da Lei 12/2001, do 10 de setembro, de modificación da de concentración parcelaria para Galicia, sinala que a consellería competente en materia de agricultura está autorizada a exercer as funcións dominicais sobre o fondo de terras segundo o establecido na lexislación patrimonial, sen prexuízo do informe previo da Consellería de Economía e Facenda para os actos de disposición sobre bens inmobles.
O Concello de Lousame solicitou a cesión en propiedade dun inmoble situado no seu termo municipal, o predio sobrante nº 1.478 da zona de concentración parcelaria de Lousame (Lousame), que pertence á Comunidade Autónoma de Galicia en virtude do disposto no artigo 31 da Lei 10/1985, de concentración parcelaria para Galicia.
Por orde da Consellería de Política Agroalimenteria e Desenvolvemento Rural do 5 de novembro de 2003 (DOG nº 229, do 25 de novembro) declarouse a alienabilidade do antedito inmoble.
A Secretaría Xeral da Consellería de Política Agroalimentaria e Desenvolvemento Rural tramitou o expediente de cesión de acordo co previsto nos artigos 83 e seguintes do Regulamento que desenvolve a Lei 3/1985, do 12 de abril, do patrimonio da Comunidade Autónoma de Galicia.
Por todo o exposto, de conformidade coa proposta do conselleiro de Política Agroalimentaria e Desenvolvemento Rural e logo da deliberación do Consello da Xunta de Galicia, na súa reunión do día dezasete de xuño de dous mil catro,
DISPOÑO:
Artigo 1º
Acórdase a cesión en propiedade, a título gratuíto, a favor do Concello de Lousame do seguinte ben inmoble:
Predio nº 1.478 da zona de concentración parcelaria de Lousame, concello de Lousame, que ten unha superficie de 18 áreas e 55 centiáreas, que estrema: norte, Teresa Blanco Filgueira (1.477); sur, con estrada do Confurco e terreo excluído; leste, Manuel Blanco Filgueira (1.479) e terreo excluído; oeste, José Maroñas Martínez (1.476), Arturo Abeijón Santiago (1.468-1) e terreo excluído; inscrito no Rexistro da Propiedade de Noia no tomo 1.032, libro 123, folio 175, predio nº 12.174.
Artigo 2º
A cesión en propiedade relacionada no artigo anterior queda sometida ás seguintes cláusulas:
a) O fin da cesión serán a dedicación do predio nº 1.478 a fins e servizos de interese socio-cultural.
b) Se o ben cedido non se aplicase ao fin sinalado dentro do prazo dun ano, contado desde o outorgamento da respectiva escritura pública, ou deixase de estalo con posterioridade, se descoidasen ou utilizasen con grave quebranto, ou se incumprisen as condicións do acordo, consideraranse resoltas as cesións e os bens reverterán á Comunidade Autónoma de Galicia, de conformidade co disposto no artigo 87 do Regulamento da Lei 3/1985, do 12 de abril, do patrimonio da Comunidade Autónoma Galega.
c) A cesión formalizaranse mediante escritura pública, debendo constar nela os acordos de cesión e as aceptacións do cesionario, os custos de outorgamento serán por conta do cesionario, así como os impostos derivados da transmisión, incluíndo se o houbese o de incremento de valor de terreos.
Disposición derradeira
A Consellería de Política Agroalimentaria e Desenvolvemento Rural, a través da Secretaría Xeral, realizará os trámites necesarios para a efectividade de canto se dispón neste decreto.
Santiago de Compostela, dezasete de xuño de dous mil catro.
Manuel Fraga Iribarne
Presidente
Juan Miguel Diz Guedes
Conselleiro de Política Agroalimentaria
e Desenvolvementeo Rural